
VENDIM
Nr. 321, datë 31.5.2023

PËR TRAJTIMIN ME PAGË DHE SHTESA MBI PAGË TË PUNONJËSVE TË PERSONELIT TË AGJENCISË SË MBIKËQYRJES POLICORE

Në mbështetje të nenit 100 të Kushtetutës, të shkronjës “a”, të pikës 2, të nenit 8, të ligjit nr. 35/2023, “Për kompetencat për caktimin e pagave, trajtimeve të tjera financiare dhe përfitimeve të të punësuarve në institucionet e administratës publike, si dhe të pagës bazë minimale në shkallë vendi”, të pikave 1, shkronja “a” dhe 3, të nenit 70, të ligjit nr. 128/2021, “Për Agjencinë e Mbikëqyrjes Policore”, dhe të shkronjës “h”, të pikës 2, të nenit 7, të ligjit nr. 152/2013, “Për nëpunësin civil”, të ndryshuar, me propozimin e zëvendëskryeministrit, Këshilli i Ministrave 

VENDOSI:

1. Në fushën e veprimit të këtij vendimi përfshihen:
a) punonjësit e Agjencisë së Mbikëqyrjes Policore me status të veçantë (në vijim “punonjësit e Agjencisë”), sipas përcaktimeve të ligjit nr. 128/2021, “Për Agjencinë e Mbikëqyrjes Policore”;
b) nëpunësit civilë të Agjencisë së Mbikëqyrjes Policore;
c) punonjësit administrativë/mbështetës të Agjencisë së Mbikëqyrjes Policore. 
2. Elementet përbërëse të pagës bruto mujore dhe vlerat për secilin element për punonjësit e Agjencisë janë, si më poshtë vijon: 
a) Paga për funksion, që përfaqëson nivelin e pagës për çdo funksion organik të punonjësve të Agjencisë, përcaktohet në kolonën 2, të lidhjes nr. 1, që i bashkëlidhet këtij vendimi dhe është pjesë përbërëse e tij;
b) Shtesa për natyrë të veçantë pune, që është shtesa që përfitojnë punonjësit e Agjencisë, për shkak të veçorisë së punës e shërbimeve që kryejnë, përcaktohet në kolonën 3, të lidhjes nr. 1, që i bashkëlidhet këtij vendimi dhe është pjesë përbërëse e tij;
c) Shtesa për vjetërsi në punë është shtesa që përfitojnë për çdo vit vjetërsie në detyrë dhe llogaritet në masën 1 (një) për qind të:
i. pagës për funksion, për funksionet organike “ndihmësspecialist” dhe “specialist në drejtoritë rajonale”, por jo më shumë se 25 (njëzet e pesë) vjet; 
ii. pagës për funksion të funksionit organik “specialist në Drejtorinë e Përgjithshme”, për të gjitha funksionet e tjera organike, por jo më shumë se 25 (njëzet e pesë) vjet. 
3. Për efekt të llogaritjes së shtesës për çdo vit vjetërsie në detyrë, sipas shkronjës “c”, të pikës 2, të këtij vendimi, “vite vjetërsie” në detyrë do të konsiderohen:
a) vitet e qëndrimit në detyrë, të dokumentuara me librezën e punës apo, në mungesë të librezës së punës, me çdo dokument tjetër ligjor, të lëshuar nga organet kompetente përkatëse, sipas legjislacionit në fuqi, së çdo punonjësi në Agjencinë e Mbikëqyrjes Policore dhe në ish-Shërbimin për Çështjet e Brendshme dhe Ankesat;
b) vitet e qëndrimit në gradë, të dokumentuara me librezën e punës apo, në mungesë të librezës së punës, me çdo dokument tjetër ligjor, të lëshuar nga organet kompetente përkatëse, sipas legjislacionit në fuqi, së çdo punonjësi në strukturat e Gardës së Republikës, Policisë së Shtetit, Shërbimit të Mbrojtjes nga Zjarri dhe Shpëtimin, Forcave të Armatosura, Agjencisë së Inteligjencës dhe Sigurisë së Mbrojtjes, Policisë së Burgjeve, si dhe në strukturat e Shërbimit Informativ të Shtetit.
4. Gjatë periudhës së trajnimit në Akademinë e Sigurisë, aplikantët, të cilët shpallen fitues dhe që në momentin e shpalljes fitues nga procesi i konkurrimit emërohen në funksionet organike, përfitojnë pagën për funksion të funksionit organik ku ata janë emëruar. 
5. Klasat e pagave për nëpunësit civilë të Agjencisë janë sipas lidhjes nr. 2, që i bashkëlidhet këtij vendimi dhe është pjesë përbërëse e tij. Elementet përbërëse të secilës klasë page (paga për pozicion, shtesa për vjetërsi në punë dhe shtesa e nivelit të kualifikimit) dhe vlerat e çdo elementi janë sipas përcaktimeve të vendimit përkatës të Këshillit të Ministrave për pagat e nëpunësve civilë të institucioneve të administratës shtetërore. 
6. Shtesa për kushte pune (natyrë të veçantë pune) për nëpunësit civilë të Agjencisë është sipas përcaktimit në kolonën 3, të lidhjes nr. 2, që i bashkëlidhet këtij vendimi dhe është pjesë përbërëse e tij. 
7. Klasat e pagave për pozicionet e punës të nëpunësve civilë me emërtesë të njëjtë përcaktohen në kuadër të miratimit të strukturës dhe të organikës së institucionit. 
8. Nëpunësit civilë në pozicionet “specialist”, “përgjegjës sektori” apo “drejtor drejtorie”, që punojnë në pozicione që lidhen me procesin e informatizimit të Agjencisë, përfitojnë shtesën përkatëse, sipas kushteve dhe procedurës së përcaktuar në vendimin përkatës të Këshillit të Ministrave për pagat e nëpunësve civilë të institucioneve të administratës shtetërore. 
9. Pagat e punonjësve administrativë/mbështetës të Agjencisë përcaktohen në vendimin përkatës të Këshillit të Ministrave për pagat e punonjësve mbështetës dhe punonjësve të tjerë të specialiteteve të ndryshme në disa institucione të administratës publike. 
10. Pavarësisht kategorive të pagave të pozicioneve të nëpunësve civilë, të miratuara në strukturën dhe organikën ekzistuese të Agjencisë së Mbikëqyrjes Policore, deri në miratimin e strukturës dhe organikës së re: 
a) në rastet kur në lidhjen nr. 2, që i bashkëlidhet këtij vendimi, klasa e pagës për të njëjtën emërtesë është e përcaktuar vetëm me një alternativë, do të zbatohet klasa e pagës, sipas përcaktimit në këtë lidhje;
b) në rastet kur për emërtesa të njëjta në lidhjen nr. 2, që i bashkëlidhet këtij vendimi, janë përcaktuar më shumë sesa një klasë page, klasat që do të zbatohen janë, si më poshtë vijon: 
i. Klasa IV-1, nëse kategoria e pagës në organikën ekzistuese është III-b;
ii. Klasa IV-2, nëse kategoria e pagës në organikën ekzistuese është IV-a;
iii. Klasa IV-3, nëse kategoria e pagës në organikën ekzistuese është IV-b. 
11. Ngarkohet Departamenti i Administratës Publike të mbështesë dhe të sqarojë Agjencinë e Mbikëqyrjes Policore për zbatimin e klasave të pagave, deri në momentin e miratimit të strukturës dhe organikës së re.
12. Ngarkohet Agjencia e Mbikëqyrjes Policore të propozojë deri në datën 30 qershor 2023, sipas legjislacionit në fuqi, ndryshimin e strukturës dhe organikës ekzistuese për përshtatjen e saj, sipas klasave të pagave të përcaktuara në këtë vendim.
13. Vendimi nr. 487, datë 21.7.2022, i Këshillit të Ministrave, “Për trajtimin me pagë dhe shtesa mbi pagë të punonjësve të personelit të Agjencisë së Mbikëqyrjes Policore”, shfuqizohet. 
14. Efektet financiare, që rrjedhin nga zbatimi i këtij vendimi, fillojnë nga data 1 prill 2023 dhe për vitin 2023 përballohen nga fondet e kontingjencës, të miratuara për këtë vit. 
15. Ngarkohen Ministria e Brendshme dhe Agjencia e Mbikëqyrjes Policore për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

 ZËVENDËSKRYEMINISTËR
Belinda Balluku 

Lidhja nr. 1

Struktura dhe nivelet e pagave për punonjësit e Agjencisë së Mbikëqyrjes Policore

	Nr.
	Funksioni organik
	Paga për funksion
	Shtesa për
natyrë të veçantë pune

	
	1
	2
	3

	1
	Ndihmësspecialist (vëzhgues/mbikëqyrës) në trupën operacionale. 
	64 000
	15 000

	2
	Ndihmësspecialist (përpunues informacioni) në kartotekë.
	64 000
	10 000

	3
	Specialist në drejtoritë rajonale.
	85 000
	15 000

	4
	Specialist në Drejtorinë e Përgjithshme.
	91 000
	12 000

	5
	Specialist për Vlerësimin Kalimtar dhe Periodik (VETTING-un).
	91 000
	20 000

	6
	Përgjegjës sektori në drejtoritë rajonale.
	95000
	17000

	7
	Përgjegjës sektori në Drejtorinë e Përgjithshme.
	102 000
	15 000

	8
	Përgjegjës sektori për Vlerësimin Kalimtar dhe Periodik (VETTING-un).
	102 000
	20 000

	9
	Titullar i drejtorisë rajonale. 
	102 000
	20 000

	10
	Drejtor drejtorie në Drejtorinë e Përgjithshme.
	111 000
	17 000

	11
	Këshilltar i drejtorit të përgjithshëm.
	111 000
	0

	12
	Zëvendësdrejtor i përgjithshëm.
	118 000
	22 000

	13
	Drejtor i përgjithshëm.
	128 500
	30 000


 
Lidhja nr. 2

Klasat e pagave dhe shtesat për kushte pune (natyrë të veçantë pune) për nëpunësit civilë të Agjencisë së Mbikëqyrjes Policore

	[bookmark: _GoBack]Nr.
	Pozicioni
	Klasat e pagës
	Shtesa për kushte pune (natyrë të veçantë pune) 

	 
	1
	2
	3

	1
	Drejtor drejtorie në drejtorinë e përgjithshme. 
	III-1
	7 000

	2
	Përgjegjës/shef sektori buxhet dhe financë në drejtorinë e përgjithshme. 
	III-2
	5 000

	3
	Përgjegjës/shef sektori në drejtorinë e përgjithshme.
	III-2
	0

	4
	Specialist/zëdhënës shtypi në drejtorinë e përgjithshme.
	IV-1
	0

	
	
	IV-2
	0

	5
	Specialist në drejtoritë rajonale.
	IV-2
	0

	
	
	IV-3
	0




 

